**„Április 7-től nyújthatják be a gazdák az egységes kérelmeket**

**Április 7-én megnyílik a Mezőgazdasági és Vidékfejlesztési Hivatal (MVH) elektronikus kérelmező felülete, amelyen a termelők a közvetlen támogatások mellett még néhány vidékfejlesztési jogcímre is igényelhetnek támogatást. A kérelmeket a termelők 2016. május 17-ig nyújthatják be szankciómentesen az elektronikus felületen.**

**Módosultak az egységes kérelem, a zöldítés és a termeléshez kötött támogatásokról szóló rendeletek**

A Magyar Közlönyben megjelent az Európai Mezőgazdasági Garancia Alapból, valamint a központi költségvetésből finanszírozott egyes támogatások igénybevételével kapcsolatos eljárási szabályokról szóló 22/2016. (IV. 5.) FM rendelet, amely számos támogatási jogcím igénylésére vonatkozó szabályokat tartalmazza.

**1. A 2016. évi Egységes Kérelem rendelet főbb változásai**

Az egységes kérelmet **szankciómentesen 2016. május 17.** napján legkésőbb éjfélig, kizárólag elektronikus úton **lehet beadni**. **2016. május 18. és június 11. között benyújtott kérelmekre az MVH a támogatási összeget munkanaponként egy százalékkal csökkenti.** A korábbi gyakorlatnak megfelelőn **a május 17. napjáig beadott egységes kérelmek módosíthatók, a szankciómentes módosítás végső határideje május 31-e.** Az egységes kérelem elektronikus benyújtásával egyidejűleg – ha jogszabály előírja – annak egyes mellékleteit vagy a mellékletekre vonatkozó adatváltozás bejelentését elektronikus úton kell benyújtani az MVH-hoz.

**Az előzetes ellenőrzés során** az MVH a kérelembeadás időszakában ellenőrzi a kérelmeket és a kiszűrhető hibákra felhívja a termelő figyelmét. A gazdák ezeket a hibákat javíthatják, és ezáltal csökkenthetik az esetleges szankciót. Az EU szabályozásából fakadóan – a folyamat eredményességének biztosítása érdekében –, **az előzetes ellenőrzés keretében az MVH az ügyfelekkel csak elektronikusan, e-mailben tartja a kapcsolatot**. Az előzetes ellenőrzés kiterjed a bejelentett táblák, ökológiai jelentőségű területek, valamint az egységes kérelem részét képező támogatások kötelező mellékletei csatolásának vizsgálatára is. A vizsgálat ugyanakkor nem érinti a mellékletek tartalmi vizsgálatát! Tehát például az MVH ekkor még nem azt ellenőrzi, hogy mi van a dokumentumban, csak azt, hogy csatolták-e.

Ha az MVH az egységes kérelmek előzetes ellenőrzése során megállapítja, hogy a bejelentett táblákon, ökológiai jelentőségű területeken valószínűsíthetően meg nem felelés miatti eljárás lefolytatása lenne indokolt, vagy megállapítja, hogy a kötelező melléklet csatolását a termelő elmulasztotta, erről **a megállapításáról 2016. május 17-ét követő 26 napon belül értesíti az ügyfelet.**

Az **előzetes ellenőrzéshez kapcsolódóan az ügyfél a tárgyévi egységes kérelmét május 17-ét követő 35 napon belül jogkövetkezmények nélkül módosíthatja, valamint módosításnak nem minősülő változtatásokat eszközölhet.** Tehát ha az MVH a kérelemben hibát jelez a termelőnek, akkor azt szankciómentesen lehet módosítani, a normál kérelmezési periódus után is. Ennek természetesen előfeltétele, hogy a kérelem a kérelmezési periódusban beérkezzen az MVH-hoz. **Csak azon területek hibáit módosíthatja a termelő, amelyeket az MVH jelezett az előzetes ellenőrzésről szóló értesítőjében.** **Az előzetes ellenőrzés során tett javítások nem eredményezik automatikusan az egységes kérelem későbbi szankciómentességét!**

***A Minisztérium felhívja a termelők figyelmét, hogy az előzetes ellenőrzés külön eljárás, a határidők nem tévesztendőek össze a fentebb említett módosításra vonatkozó határidőkkel. A határidők téves értelmezése szankciót, végső soron a kérelem elutasítását vonhatja maga után.***

**2. Módosult a termeléshez kötött közvetlen támogatások igénybevételének szabályairól szóló rendelet**

A **hízottbika-tartás** támogatása a **vágás vagy export napján kilenc hónapos vagy annál idősebb hímivarú szarvasmarhák vagy bivalyok** után igényelhető, **amelyeket a tárgyévet megelőző év április 1. és tárgyév március 31. között vágóhídon levágtak**, vagy **élő állatként Európai Unión kívüli harmadik országba exportáltak vagy másik európai uniós tagállamba szállítottak állattartó, mesterséges termékenyítő állomás vagy rakodó/gyűjtő állomás típusú tenyészetből.**

A **tejhasznú tehenek** támogatásánál könnyebbség, hogy **a külföldi ellés tényét 2016-tól az állatorvos igazolja**, így a termelők számára nem okoz szükségtelen terhet az idegen nyelvű iratok kezelése. Továbbra előírás marad, hogy **a kérelmezett állategyedeket március 31-én és a kérelem benyújtásának időpontjában is a termelő tenyészetének állományában kell nyilvántartani**.

A **vetőmag-felhasználás** körében a jogszabály lehetővé teszi, hogy a termelő **a minősített szaporítóanyag felhasználását igazolhatja** a nevére, a termeltető vagy termelői csoport nevére kiállított olyan **irat másolatával is**, amely **tartalmazza a számla számát, kiállításának dátumát, az eladó és a vevő azonosításához szükséges adatait, továbbá a számlán szereplő tételek fajra, fajtára, mennyiségre és fémzárszámra vonatkozó adatait.**

A rendelet bevezeti a **homogén ültetvény** fogalmát, amelyet **legalább 95 %-ban egy faj azonos vagy különböző korú egyedei alkotnak.** Az ültetvény legalább **85 %-os tőszámbeállottságát hektáronkénti darabszámmal kell megadni.**

**3. Módosult a másodvetésre, az ökológiai jelentőségű másodvetésre és a zöldtrágyázás céljából elvetett másodvetésre vonatkozó bejelentési kötelezettség**

**Új elemként** jelenik meg **a másodvetésre, az ökológiai jelentőségű másodvetésre és a zöldtrágyázás céljából elvetett másodvetésre vonatkozó bejelentési kötelezettség is**. Korábban egyetlen bejelentést kellett elvégezni, amely a vetést, a betakarítást illetve a beforgatást követő tizenöt napon belüli bejelentésre vonatkozott. **2016-tól** a felelős gazdálkodás követelményeivel összhangban továbbá az esetleges visszaélések megakadályozása érdekében külön be kell jelenteni az esetleges betakarítást vagy beforgatást. Ezt **a betakarítást illetve a beforgatást megelőző öt napon belül az MVH elektronikus űrlapkitöltő felületén kell megtenni.**

**Felhívjuk a termelők figyelmét, hogy az állategyedekre vonatkozó termeléshez kötött támogatási kérelem – bár az egységes kérelem felületen igényelhető - nem része az egységes kérelemnek, annak szabályai nem alkalmazhatók rá (különös tekintettel a módosításokra). Kérjük, kérdéseivel forduljon a falugazdászokhoz vagy az MVH-hoz.**